
Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege pentru aprobarea Ordonanţei de urgenţă a Guvernului nr.135/2007 privind alocarea de la bugetul de stat a fondurilor necesare pentru continuarea şi finalizarea măsurilor ex- ISPA, cu care comisia noastră a fost sesizată în fond cu adresa Biroului Permanent nr.PL.x 47   din 18 februarie 2008.
	PREŞEDINTE,

Aurel Gubandru

RAPORT

asupra proiectului de Lege pentru aprobarea Ordonanţei de urgenţă a Guvernului nr.135/2007 privind alocarea de la bugetul de stat a fondurilor necesare 

pentru continuarea şi finalizarea măsurilor ex- ISPA
Cu adresa nr. PL.x 47 din 18 februarie, Biroul Permanent conform art. 95 şi 115 din Regulamentul Camerei Deputaţilor, republicat, a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci cu proiectul de Lege pentru aprobarea Ordonanţei de urgenţă a Guvernului nr.135/2007 privind alocarea de la bugetul de stat a fondurilor necesare pentru continuarea şi finalizarea măsurilor ex- ISPA.

La întocmirea raportului s-a avut în vedere avizul favorabil al Consiliului Legislativ, cu observaţii şi propuneri, transmis cu adresa nr.1614/23.11.2007 şi avizul favorabil al Comisiei juridice, de disciplină şi imunităţi.
Prezentul proiect de Lege are ca obiect de reglementare  alocarea de la bugetul de stat a fondurilor necesare pentru continuarea şi finalizarea măsurilor ex- ISPA, în vederea aducerii la indeplinire a obligaţiilor autorităţilor naţionale asumate în cadrul Programului ex- ISPA finanţat din asistenţa financiară nerambursabilă acordată de către Uniunea Europeană.

Începând cu data de 1 ianuarie 2007, în baza Tratatului de Aderare la Uniunea Europeană, proiectele ISPA se derulează în baza prevederilor aplicabile Fondului de Coeziune, conform Regulamentului CE 1164/1994.

Relansarea licitaţiilor poate conduce atât la preţuri mai mari cât şi la noi întârzieri de până la 6-9 luni în implementare. Întârzierea semnării contractelor va conduce la întârzieri majore în implementare, existând riscul ca pentru anumite proiecte să fie depăşit termenul limită de eligibilitate şi să se piardă finanţarea comunitară. 

Prin prezentul proiect de act normativ se urmăreşte alocarea din bugetul Ministerul Economiei şi Finanţelor a sumelor necesare pentru continuarea şi finalizarea măsurilor ex- ISPA în concordanţă cu prevederile Memorandumurilor de finanţare. Ministerul Economiei şi Finanţelor va fi autorizat să introducă în volumul bugetului Ministerului Transporturilor modificările determinate de utilizarea sumelor menţionate anterior şi să efectueze plăţi din poziţia globală „ Fondul Naţional de Preaderare ” către Oficiul de Plăţi şi Contractare PHARE din cadrul Ministerul Economiei şi Finanţelor, pentru fiecare exerciţiu bugetar aferent perioadei 2007-2010.
Proiectul de Lege face parte din categoria legilor ordinare, potrivit art. 76 din Constituţia României, republicată.
La lucrările comisiei au participat 27 deputaţi, din totalul de 28 membri ai comisiei.
Raportul comisiei a fost adoptat cu majoritate de voturi. 
Proiectul de Lege a fost adoptat de Senat în şedinţa din data de 13 februarie 2008.
Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Camerei Deputaţilor.
În urma dezbaterii proiectului de Lege pentru aprobarea Ordonanţei de urgenţă a Guvernului nr.135/2007 privind alocarea de la bugetul de stat a fondurilor necesare pentru continuarea şi finalizarea măsurilor ex- ISPA, în şedinţa din data de 4 martie 2008, comisia propune supunerea spre dezbaterea şi adoptarea Plenului Camerei Deputaţilor a proiectului de Lege  în forma adoptată de Senat. 
	PREŞEDINTE,

Aurel Gubandru
	SECRETAR,

Radu Cătălin Drăguş


Expert parlamentar:
Luminiţa Ghiorghiu

